題高麗行看子
作者：樓鑰
朝代：宋

paragraphs: 竹批雙耳風入蹄，霜鬣剪作三花齊。
相隨西去皆良種，撼首勢竄迎風嘶。
丹青不減陸與顧，麗人傳來譯通語。
裝爲橫軸看且行，云是韓幹非虛聲。
圉人乘馬如乘鶴，人馬相諳同呼啄。
中有二匹真游龍，爬梳迥立綠楊風。
賈胡携金贖此馬，亟呼工人臨舊畫。
我詩無分到三韓，寫向新圖時自看。